Pienkvoete ‘by dosyne’ vir SA bekendes in 2022Juan Boucher en sy dogtertjie, Novah. Die ooievaar het vanjaar by ŉ hele paar plaaslike en internasionale bekendes ŉ draai gemaak. Ons kyk terug op die babas wat reeds hul opwagting gemaak het, asook wie se babas op pad is. Quinton de Kock, die Suid-Afrikaanse paaltjiewagter wat vroeg in Januarie sy uittrede uit toetskrieket aangekondig het, het in dieselfde maand ŉ babadogtertjie ryker geword. Die Protea-speler en sy vrou, Sasha, se eersteling heet Kiara. Die kleinding het 2,9 kg met haar geboorte geweeg. Die rasperstemsanger Juan Boucher en sy vrou, Shamodene, het vanjaar ŉ dogtertjie in hulle gesin verwelkom. Die Bouchers se jongste toevoeging heet Novah en is op Woensdag 2 Februarie omstreeks 15:10 gebore. Sy het 3,2 kg met geboorte geweeg en was 50 cm lank. Juan het onlangs ŉ splinternuwe enkelsnit getiteld “Dogter” uitgereik, wat hy spesiaal vir sy dogter en vrou geskryf het. Rolanda Marais, haar sesjarige dogtertjie, Charlotte, en haar baba, Naudé. (Foto: Instagram/Rolanda Marais) Reynardt Hugo, die Binnelanders-akteur bekend vir sy rol as dr. Tertius Jonker, en sy vrou, An-Mare, het in Februarie aangekondig dat hulle in Julie ŉ babaseun ryker word. Klein Lenn Hugo is intussen gebore. Die akteurspaar David Louw en Christel van den Bergh het in Maart aangekondig dat sy reeds 25 weke swanger is met hulle tweede baba, ook ŉ seuntjie. Laudo Christian Louw het op 1 Julie sy opwagting gemaak. Hy het 3,05 kg geweeg by geboorte en was 52 cm lank. Die Fynskrif-aktrise Rolanda Marais en haar man, die regisseur Jozua Malherbe, het in Mei aangekondig dat sy op die ouderdom van 44 nog ŉ pienkvoet ryker gaan word. Dié seuntjie, wat Naudé heet, is op 16 September gebore. Riaan Benadé en sy vrou, Melissa, het in Julie die geboorte van hulle dogtertjie, Lucca, aangekondig. “Baba Lucca Benadé, welkom my skat!” het die “Spontaan”- en “Vat ŉ bietjie”- sanger saam met ŉ pragfoto van die nuwe ouers en hul kleinding op sosiale media geskryf. Een van die kykNET-werklikheidsreeks Boer soek ŉ vrou se goue paartjies, Niel en Chereze Bruwer, het in Augustus amptelik hulle titels verander na dié van Pa en Ma. Hulle dogtertjie, Catrine Elizabeth, is in die Mediclinic Worcester in die Wes-Kaap gebore en het 3,75 kg geweeg. Adriaan Bergh en Melinda Bam, albei voormalige Mnr. en Mej. Suid-Afrika, word volgende jaar ŉ pienkvoet ryker. (Foto: Mandy Stander/Verskaf) Daniëlla van Heerden, die bekende joernalis en skrywer, het in September bekend gemaak dat sy en haar fotograaf-man, Cornél, hul tweede kind verwag. Hulle het reeds ŉ peuterdogtertjie, Simoné. Adriaan Bergh en Melinda Bam, albei ŉ voormalige Mnr. en Mej. Suid-Afrika, het in Oktober aangekondig hulle word volgende jaar ŉ pienkvoet ryker. Hulle het intussen verklap dit is ŉ seuntjie. Die Alles Malan‑ en Blood and Water-aktrise Greteli de Swardt en haar man, Juan, word ook eersdaags ouers van hulle eersteling. Die egpaar wat in Februarie getroud is, het die babanuus in Oktober op sosiale media bekend gemaak. De Swardt is veral bekend vir haar rol as enkelma in die kykNET-reeks Alles Malan. Die entrepreneur en TV-persoonlikheid Clare Wiese-Wentzel, die dogter van die Suid-Afrikaanse miljardêr Christo Wiese, en haar man, Marco, verwag hul eersteling. Dié nuus is in Oktober bekend gemaak. Clare en Marco, ŉ voormalige Springbokspeler, is al sedert 2016 getroud. Hennie Lötter en sy vrou, Jacobu, het in November ŉ pienkvoet ryker geword. Dié egpaar het mekaar in 2016 tydens die negende seisoen van die kykNET-maatsoekprogram Boer soek ’n vrou ontmoet. “Vir nou is Lumé die soetste baba,” het ’n trotse Hennie aan Maroela Media vertel. Een van die dae sluit nóg ŉ pienkvoet by die Boer soek ŉ vrou-kroos aan wanneer boer Johan Lombard en sy vrou, Esmerélda, se eersteling sy opwagting maak. Die egpaar, wat tydens die verfilming van die 14de seisoen van dié gewilde kykNET-werklikheidsreeks ontmoet het, het in November op sosiale media verklap dat hulle binnekort ŉ gesin van drie word. Die Binnelanders-akteur Hykie Berg en sy vrou, Gerridene, het in November ŉ babadogtertjie, Leméh, verwelkom. Hykie en Gerridene, met wie hy in 2020 getroud is, het in Junie vanjaar die groot nuus oor Leméh se koms gedeel. Hykie en Gerridene Berg saam met hulle baba, Leméh. (Foto: Hykie Berg/Instagram)